ইনুইয়াশা
ইনুইয়াশা (犬夜叉), (ইংরেজি: Inuyasha) এছাড়া ইনুইয়াশা: এ ফিউড্যাল ফেয়ারি টেল (জাপানি: 戦国御伽草子 犬夜叉, হেপবার্ন: Sengoku Otogizōshi Inuyasha), নামেও পরিচিত। ইনুইয়াশার স্রষ্টা রুমিকো তাকাহাশি যিনি এটি লিখেছেন এবং বিশদকরণ (Illustration) করেছেন। যা উইকলি শোনেন সানডে ম্যাগাজিনে ১৩ই নভেম্বর, ১৯৯৬ সালে প্রকাশ করা শুরু হয় এবং ১৮ই জুন, ২০০৮ সাল পর্যন্ত প্রকাশিত হতে থাকে। উক্ত সময়ের মধ্যে শোগাকুকান কর্তৃক ৫৬টি তানকোবোন খণ্ডে এটি সংগ্রহ করা হয়। সিরিজটি কাগোমে হিগুরাশি নামক ১৫ বছর বয়সী টোকিও শহরের একটি বালিকাকে ঘিরে, যে তাদের পারিবারিক মঠের (Shrine) একটি কূপের মধ্যে পড়ে গিয়ে সেনগোকু কালে ভ্রমণ করে। সেখানে সে ইনুইয়াশা নামক অর্ধ-দৈত্য (অর্ধেক মানব অর্ধেক দৈত্য) কুকুরের সাথে পরিচিত হয়। যখন সেসময়কালের একটি দৈত্য যাদুকরী শিকণ মণি (Shikon Jewel) ছিনিয়ে নিতে যায় যা কাগোমের শরীরের অভ্যন্তরে লুকোনো ছিল, দূর্ঘটনাবশত কাগোমের দ্বারা তা ভেঙ্গে চূর্ণ হয়ে সমগ্র জাপানে বিচ্ছুরিত হয়। ইনুইয়াশা এবং কাগোমে মণিটির অংশগুলো পুনরুদ্ধার করার জন্য যাত্রা শুরু করে যাতে তারা শক্তিশালী দৈত্য নারাকুর আগেই তা সংগ্রহ করতে পারে। যাত্রাপথে তারা শিপ্পো, মিরোকু, সাঙ্গো এবং কিরারা নামক কতিপয় সঙ্গীদের সাথে পরিচিত হয়। মাঙ্গাটিকে নিয়ে সানরাইজ কর্তৃক দুটি আনিমে টেলিভিশন সিরিজ নির্মাণ করা হয়। যার প্রথমটি জাপানের ইয়োমিরু টিভিতে ১৬ই অক্টোবর, ২০০০ সাল থেকে ১৩ই সেপ্টেম্বর, ২০০৪ সাল পর্যন্ত ১৬৭টি পর্বে সম্প্রচার করা হয়। দ্বিতীয় সিরিজটি যা ইনুইয়াশা: দ্যা ফাইনাল অ্যাক্ট নামে পরিচিত তা প্রথম সিরিজটির পাঁচ বছর পর ৩রা অক্টোবর, ২০০৯ সালে মাঙ্গার অবশিষ্ট অংশের উপর ভিত্তি করে নির্মাণ করে সম্প্রচার করা হয়। ২৯শে মার্চ, ২০১০ সালে ২৬টি পর্বের মাধ্যমে এর পরিসমাপ্তি ঘটে। ইনুইয়াশা আনিমেকে নিয়ে ৪টি চলচ্চিত্র নির্মাণ করা হয়। ভিজ মিডিয়া মাঙ্গা, আনিমে সিরিজ দুইটি এবং চলচ্চিত্রগুলো উত্তর আমেরিকায় প্রচারের অনুমতিপ্রাপ্ত হয়।